Щоджэн ТIалэ и зэфIэкIыр
ЗэрыцIыкIурэ дзэм къулыкъу щищIэну щIэхъуэпс Щоджэн ТIалэ курыт еджапIэ нэужьым Дон Iус Ростов дэт дзэполитикэ училищэм щIэтIысхьащ. Ар къиухри, лейтенант щIалэр 1940 гъэм Новороссийск щыIэ гарнизоным и 150-нэ сапёр ротэм и политрукыу ягъэуващ. Куэд мыщIэу батальоныр Прибалтикэ лъэныкъуэкIэ щыIэ Шакяй къалэм деж ди къэралымрэ Германиемрэ щаIэ гъунапкъэр ихъумэну ягъэкIуащ.
1941 гъэм мэкъуауэгъуэм и 22-м зауэр япэу зыжьэхэ-уахэм ящыщщ ТIалэ. Сапёрхэм я къалэным и закъуэтэкъым ягъэзащIэр, атIэ я политрук Щоджэн ТIалэ я пашэу, псоми Iэщэ яIыгъыу бийм пэщIэтащ.
1943 гъэм и фокIадэ мазэм лейтенант нэхъыжь Щоджэн ТIалэ дзэ контрразведкэм ягъакIуэри, бийм и тIасхъэщIэххэмрэ епцIыжакIуэхэмрэ ебэнащ. Ар жыджэру хэтащ Совет Прибалтикэм и щхьэхуит щIыжакIуэхэм, КъухьэпIэ Пруссием нэмыцэхэр щызэтезыукIахэм. ТекIуэныгъэм и махуэм Кёнигсберг щыIэт ахэр. 1949 гъэм армэм къыхэкIыжащ.
Щоджэным къыхуагъэфэщат Хэку зауэ орденым и етIуанэ нагъыщэр, Вагъуэ Плъыжь орденыр, «Москва зэрихъумам папщIэ», «Кёнигсберг къызэрищтам папщIэ», «Германием зэрытекIуам папщIэ» медалхэр.
Зауэ нэужьым пенсэм тIысыжыху ТIалэ КГБ-м, МВД-м къулыкъу лъагэхэр иIыгъыу щылэжьащ.
Пэнагуэ Iэдэм.
